# Llibre de cuina/Receptes/Fricandó

El fricandó és un dels plats més coneguts de la cuina tradicional catalana preparat a partir de, habitualment, carn de vedella i bolets amb salsa.

## Ingredients

* 800 gr. de vedella (tros de tapa plana, mitjana, filet de pobre, etc.) tallada en bistecs molt prims
* 100 gr. de moixernons, cama-secs, rovellons o un altre bolet que us agradi
* 1 ceba grossa o 2 petites
* 2 grans d'all
* 1 copa de vi blanc
* Picada: 1 cullerada d'ametlles i una mica de julivert
* Farina de blat o de blat de moro
* Oli d'oliva
* Brou de carn o aigua
* Sal

## Preparació

Remulleu els bolets en un bol amb una mica d'aigua o de brou. Enfarineu els bistecs i fregiu-los en una mica d'oli. Reserveu-los. Aboqueu una mica de l'oli de fregir en una cassola de fang i sofregiu-hi la ceba tallada molt petita i l'all també tallat molt petit. Quan la ceba estigui transparenta i comenci a agafar un to una mica daurat, afegiu una cullarada de farina i remeneu bé amb la cullera de pal fins que quedi completament integrada a la ceba i ja no es distingueixi. Afegiu els bistecs que havíeu reservat. Afegiu el vi i remeneu bé fins que tot quedi ben homogeni. Afegiu els bolets, primer escorreguts, i cobriu els bistecs i els bolets primer amb l'aigua amb la qual heu hidratat els bolets, i amb una mica més si cal. Remeneu, rectifiqueu de sal i deixeu-ho coure fent xup-xup, a foc suau, fins que la carn sigui ben tendra, això serà al voltant d'una mitja hora. Quan faltin cinc o deu minuts afegiu la picada. La salsa ha de quedar bé espessa i concentrada. Torneu a rectificar-la de sal, i si voleu de pebre, al final. Aquest plat és millor quan ha estat reposat almenys un dia, i es pot re-escalfar a la cassola mateix o al micro-ones sense problema. Es pot acompanyar de tota mena de verdures o d'unes patates fregides tallades a dauets. També es pot congelar.

## Variants

* La quantitat d'ingredients, en especial de la carn, dependrà de la gana de cadascú. Demaneu consell al vostre carnisser perque us talli el tros de vedella més adient per al plat. Els bistecs es poden flamejar amb una mica de brandi en el moment que es tornen a posar a la cassola de fang, amb la ceba, abans de tirar-hi el vi. També hi ha qui fregeix la carn sense enfarinar i llavors afegeix més farina a la cassola en el moment de posar-hi de nou la carn.
* Els bolets poden ser secs o frecs, també en podeu variar la quantitat al vostre gust. Penseu, si utilitzeu els secs, que un cop remullats multiplicaran el seu volum per quatre. Podeu posar els que volgueu, fins i tot una barreja d'ells, però els més tradicionals són els moixernons.
* Es pot fer amb llard en comptes d'oli o, per exemple, fregir primer els bistecs en llard i desprès fer el sofregit de ceba amb oli.
* Al sofregit es pot posar un o dos tomàquets ratllats o una cullerada de concentrat de tomàquet, però no les salses de tomàquet que vénen en pots. La salsa del fricandó ha de quedar marró (com a molt ataronjada), no pas vermella.
* Es poden afegir herbes i espècies al gust, del tipus: pebre negre, canyella en pols, clavell, llorer, farigola, romaní, orenga, etc.
* El vi blanc es pot substituir per una mica de vi ranci. També hi ha qui ho fa amb vi negre.
* L'all el podeu afegir, en comptes d'amb la ceba, dins de la picada, que, per la seva part, pot ser tan rica com volgueu: s'hi poden afegir un parell de carquinyolis, alguns pinyons, avellanes, una nyora (prèviament escalfada) o un quadradet de xocolata negra.
* El fricandó es fa tradicionalment amb vedella, però podeu fer altres fricandós: de gall dindi, de magre de porc, etc.

## Referències

* ↑ Fricandó de vedella. Tusrecetas.tv
* ↑ Información nutricional. Seta. MujerdeElite.
* ↑ Tabla de calorias. Cocina del mundo.com